  Майя Бывальцева 12-тӥ коньывуонэ Россиысь Кун Думалэн тямысэтӥ ӧтчамезлэн нырысетӥ пленарной кенешонэ ортчиз. Отын Думалэсь тӧрозэ, солэсь воштӥсьёссэ бырйизы, комитетъёслэсь но ӧриослэсь ёзчиоссэс юнматӥзы. Со сярысь кун парламентлэн пресс-службаез ивортӥз. Куд Думалэн тӧроез «Единая Россия» фракциен ӵектэм Вячеслав Володин луиз. Солы 450 депутатъёс пӧлысь 360-эз куаразэс сётӥзы. Азьвыл солэн кандидатураезлы Россилэн азьмуртэз Владимир Путин дурбасьтӥз. Тӧролы воштӥсе вань фракциосысь 11 депутатъёсты бырйизы. Нырысетӥ воштӥсьёсыз луизы Александр Жуков («Единая Россия») но Иван Мельников (КПРФ). Кун Думаын 32 комитетъёс ужалозы. Удмуртиысь ортчем депутатъёс таӵе комитетъёсы пыризы: - Лариса Буранова – туризмъя но туризм инфраструктураез азинтонъя; - Олег Гарин – транспортъя но транспорт инфраструктураез азинтонъя; - Андрей Исаев – ужъя, мерлыко политикая но ветеранъёслэн ужпумъёссыя; - Сергей Чудаев – ивортодэт политикая, ивортодэт технологиосъя но герӟетъя. Депутатъёс толэзяз куинь арнязэ Кун Думаын ужалозы, одӥгзэ – улосвылъёсын. Парламентын вить фракциосты юнматӥзы: «Единая Россия» (324 депутатъёс, кивалтӥсез – Владимир Васильев), КПРФ (57 депутатъёс, кивалтӥсез – Геннадий Зюганов), «Справедливая Россия – За правду» (28 депутатъёс, кивалтӥсез – Сергей Миронов), ЛДПР (23 депутатъёс, кивалтӥсез Владимир Жириновский), «Новые люди» (15 депутатъёс, кивалтӥсез – Алексей Нечаев). Тодэ вайытом, Кун Думае быръёнъёс 17-19 куарусёнэ ортчизы. Удмуртиын быръёнъёсы пыриськыны быгатӥсь кунмуртъёс пӧлысь 47,45 процентэз куаразэс сётӥзы. Тегъёс: Политика ОлегГарин Москва Удмуртия Россия АндрейИсаев КунДума депутатъёс ЛарисаБуранова  